ཆབ་སྲིད་ལམ་ལུགས་ཁོར་ཡུག་གིས་དེ་དང་མཚུངས་པའི་སྤྱི་ཚོགས་ཀྱི་མི་གཤིས་ལ་ཤུགས་རྐྱེན་དང་བཞེངས་སྐྲུན་གནང་གི་ཡོད།གཅིག་གྱུར་ཆེན་པོ་སྒེར་གཅོད་རྒྱལ་ཁབ་ཀྱིས་དེ་དང་མཚུངས་པའི་སློབ་གསོ་ལམ་ལུགས་དང་སྤྱི་ཚོགས་ཁོར་ཡུག་སྐྲུན།དེ་ལས་སྤྱི་ཚོགས་ཀྱི་སྒེར་གཅོད་མི་གཤིས་གྲུབ་པ་དེས་ཕྱིར་ལྡོག་ནས་ཆབ་སྲིད་ལམ་ལུགས་སྲ་བརྟན་དུ་བཟོ།དེ་ནས་གཅིག་གྱུར་ཆེན་པོའི་སྲོག་རྒྱུན་མཐུད་པའི་སྟོབས་ཤུགས་སུ་གྱུར།འདི་འདྲའི་སྤྱི་ཚོགས་མི་གཤིས་ཅན་གྱི་སྒེར་དང་མང་ཚོགས་ཀྱིས་རྟག་པར་ཡོངས་གྲགས་སུ་ཁོ་ཚོས་དབང་འཛིན་པར་ངོ་རྒོལ་གྱི་ལངས་ཕྱོགས་མངོན་གྱི་ཡོད་པ་དང་།དབང་འཛིན་པའི་བསམ་བློའི་འདུ་ཤེས་ལ་སྐྱོན་བརྗོད་ཀྱིས་རང་ཉིད་དམངས་གཙོ་རང་དབང་པ་ཡིན་པར་བརྗོད།ཡིན་ཡང་ཁོ་ཚོས་དམངས་གཙོ་དང་འགྲོ་བ་མིའི་ཐོབ་ཐང་ལ་ཡིད་སྨོན་བྱེད་ལ་གཅིག་གྱུར་ཆེན་པོ་ཆེད་དུ་སྲིད་དབང་སྒེར་གཅོད་པའི་བྱེད་ཐབས་འཛེམ་པ་མེད་པར་བེད་སྤྱོད་བྱེད།ལོ་རྒྱུས་འབྲི་ལ་ལོ་རྒྱུས་དོན་དངོས་འཁྱོག་བརྗོད་ཀྱང་བྱེད།སྨྲ་བརྗོད་རང་དབང་བཤད་ལ་སྨྲ་བརྗོད་ཞིབ་བཤེར་ཡང་བྱེད།དམངས་གཙོ་བསྒྱུར་བཅོས་སྐོར་ཞིབ་དཔྱད་གནང་ཡང་ངེས་པར་དུ་མི་རིགས་མང་བའི་གཅིག་གྱུར་རྒྱལ་ཁབ་དུ་བསྒྱུར་བཅོས་བྱེད་དགོས།དེ་བཞིན་དམངས་གཙོ་གཅིག་གྱུར་ཆེན་པོའི་རྒྱ་ནག་གསར་པར་བསྒྱུར་བཅོས་བྱས་རྗེས་ཀྱི་སྲིད་གཞུང་གསར་པའི་ཁྲིམས་མཐུན་རང་བཞིན་གྱི་ཡོང་ཁུངས་ནི་རྒྱ་མི་ཡིན།མི་རིགས་གཞན་དག་ལ་མིང་དོན་མཚུངས་པའི་རང་སྐྱོང་ཡོད་ཀྱང་ངེས་པར་དུ་དབུས་གཞུང་གི་བཀའ་བཀོད་དང་ལེན་བྱེད་དགོས།གཅིག་གྱུར་མཛེེས་སྡུག་ཅན་གྱི་འཇིག་རྟེན་དེར་སྤྱི་དམངས་ཚང་མར་འགྲོ་བ་མིའི་ཐོབ་ཐང་ཡོད།ཡིན་ཡང་མི་རིགས་རང་ཐག་རང་གཅོད་དེ་ནང་ཚུད་མེད།ཁ་བྲལ་གྱིས་རིགས་རྒྱུད་དམར་གསོད་སློང་།རྒྱུ་མཚན་ནི་རྒྱ་ནག་གིས་ནུས་ཤུགས་ཡོད་ཚད་ཀྱིས་ཁ་བྲལ་ལ་ངོ་རྒོལ་བྱེད།སློབ་གསོ་ཡོ་བསྲང་ལྟེ་གནས་ཁང་སྟེ་གཅིག་བསྡུས་བཙོན་ར་རུ་མི་ས་ཡ་ལས་བརྒལ་བ་བཙོན་འཇུག་བྱས་ཡོད།